**ОБРАЋАЊЕ ПРЕДСЕДНИКА ГО ВОЖДОВАЦ АЛЕКСАНДРА САВИЋА НА КОНФЕРЕНЦИЈИ ЗА НОВИНАРЕ У ПЕТАК, 30. ЈАНУАРА 2015. ГОДИНЕ**

Уважени представници медија, драги моји Вождовчани, поштоване даме и господо,

Овај данашњи скуп је израз потребе да се - након годину дана од како сам, заједно са својим тимом, на челу општине Вождовац - осврнемо на резултате и критички сагледамо наш рад, активност наше институције, као и да ујединимо наше напоре, да их још боље координирамо, са заједничким циљем – да омогућимо боље услове за живот сваком појединцу наше општине.

Као истински представници политичке воље грађана, са великом обавезом и моралном одговорношћу, потрудили смо се да испоштујемо принципе домаћинског пословања и организованог менаџмента, радећи на што квалитетнијем пружању услуга грађанима и побољшању квалитета - кроз економске, социјалне, културне и политичке услове за рад и живот, а привредницима услове за перспективан и динамичан развој.

Захваљујући тимском раду, ефикасности и ефективности свих запослених, од службеника до руководства, остварили смо видљиве и мерљиве резултате. Променили смо начин на који се до недавно радило, између осталог, поставивши грађане Вождовца у центар свакодневног нашег рада и бриге, а не само деклеративног набрајања и презентовања власти и моћи.

Наш Вождовац, који сви ми на првом месту волимо, општину у којој живимо и радимо, био то подавалски или градски део, желимо да променимо на боље - настављајући са штедњом, где и те како има простора, што ћу вам касније и илустровати кроз конкретне резултате у претходној години; домаћинским односом премa новцу грађана; радном дисциплином свих запослених; непрестаним залагањем и радом за сваки део наше општине; повећењем опсега активности у складу са економском ситуацијом у којој се цело наше друштво налази.

Откуда нам снага? Управо из те љубави према општини у којој живимо и радимо, црпимо снагу коју улажемо у њен бољитак.

**Дозволите да вам изложим најважније пројекте који су на Вождовцу реализовани или започети у протеклих годину дана; неки од њих су финансирани у потпуности из буџета Oпштине, док су неки потпуно или делимично финансирани из буџета града Београда – а све то уз велику помоћ и координацију надлежних секретаријата и јавних градских предузећа.**

**1**. **ШКОЛСТВО**

**Почећу од школства и образовања, јер је ова област за наше друштво и општину најважнија тема. Образовање, безбедност и добри услови школовања, основ су развоја сваке земље:**

* Свих 16 основих школа покривено је видео надзором, а централно праћење је успостављено у Полицијској станици Вождовац
* Реконструисани су неусловни тоалети у 12 основних школа
* Изграђена је и отворена ОШ "Данило Киш" у насељу Степа Степановић
* Изграђен је вртић „Мала сирена“ у насељу Степа Степановић
* Реновиран је вртић "Цицибан" на Пашином брду
* У току је адаптација просторија Месне заједнице у насељу Браће Јерковић за потребе још једног вртића
* Гради се фискултурна сала у Зуцама, површине веће од 600 м²
* Сви ђаци генерације добили су таблет уређај, а сви вождовачки прваци (њих 1600), добили су ранац и перницу са школским прибором

**2. САОБРАЋАЈНА ИНФРАСТРУКТУРА**

**Када је у питању саобраћајна инфраструктура - асфалтирање путева, улица и тротоара, постављања јавне расвете и функционисања јавног превоза, као важних елемената за свакодневни живот грађана, урадили смо следеће:**

* Асфалтиране су бројне улице, а неке од њих су: Јакова Галуса, Пеке Павловића, Текеришка, Вељко Влаховић, Лесковачка, Митровданска, Беранска, Устаничка, Кружни пут, Земљорадничка, Булевар ослобођења, Мокролушка, Паунова, Браће Јерковић, Кумодрашка, Војислава Илића, Максима Горког (вождовачки део), Струмичка, Скендера Куленовића
* Насут је атарски пут Дренова међа у Кумодраж селу
* У Октобарској улици (Кумодраж 1) и дуж Булевара ослобођења у Јајинцима урађени су тротоари
* У току је реконструкција улице Војводе Степе
* Постављене су пасареле за 41 небезбедни отвор на прелазима између зграда у насељу Бањица
* Уређени су плато и степениште у Пауновој број 63, као и и степениште у Пауновој 61 на Бањици
* Уређена су аутобуска стајалишта у Јајинцима
* Постављен је први семафор у Јајинцима, а такође и семафор у насељу Браће Јерковић
* Уведена је аутобуска линија број 49 у насељу Степа Степановић
* Постављена јавна расвета у насељу Рипањ

**3. КОМУНАЛНА ИНФРАСТРУКТУРА**

**Оно што је за наше грађане и све нас веома важно, јесте развој комуналне инфраструктуре. Трудили смо се да ускладимо - са једне стране, тешку економску ситуацију, а са друге стране - основне потребе грађана у 21. веку, а то су водоводна и канализациона мрежа. Доста тога смо урадили и започели, а биће потребно много рада и времена да завршимо започето:**

* Изградњом резервоара Драженовац, грађани Рипња добили су могућност изградње водоводне мреже
* Отворен је погон за пречишћавање отпадних вода у насељу Зуце, чиме је омогућена изградња канализационе мреже
* До јуна 2015. године почиње изградња погона за пречишћавање отпадних вода у насељу Пиносава, чиме ће се трајно решити израдња канализационе мреже целог подавалског дела - Рипња, Белог потока, Зуца и Пиносаве
* У току је и изградња Новог кумодрашког колектора, и то прве фазе која ће бити завршена до краја 2015. Нови кумодрашки колектор решиће проблем канализације за насеља Браће Јерковић, Падина и Степа Степановић. Друга фаза решиће сва остала насеља, а почетак изградње очекујемо током 2016. Године
* Очекујемо ове године почетак реализације пројекта Јелезовачког колектора, као и канализационе мреже насеља Мала утрина у Јајинцима
* Изграђена је канализациона мрежа у улици Пут за колонију у Рипњу, и тако је прекинута дугогодишња еколошка катастрофа и опасност по здравље људи, која је настала сталним изливањем отпадних вода у улазе и подруме десетак околних зграда
* Изграђен је нови прелаз преко Беле реке у Рипњу, јер је досадашњи био небезбедан

**4. ЗДРАВСТВО**

**Што се тиче здравствене заштите, трудили смо да изађемо у сусрет грађанима који немају у близини здравствену станицу, те је:**

* Адаптацијом просторија МЗ "Кумодраж 1" отворена амбуланта. Становници овог насеља су после 60 година добили здравствену станицу.
* У току је и изградња здравствене станице у Кумодражу 2, чиме ће се знатно растеретити иначе преотерећена амбуланта у Кумодраж селу
* Током пролећа 2015. године почећемо изградњу Реонског здравственог центра у Јајинцима, површине веће од 700 м2, што ће знатно утицати на квалитет здравствене заштите становника целог подавалског дела

**5. ПРОЈЕКТИ**

 **Радимо и на бројним пројектима са страним инвеститорима, а што ће допринети отварању радних места, бољем инфраструктурном уређењу наше општине, а неки од пројеката предуслов су за будућа улагања:**

* У току је завршна фаза пројекта Exchange 4, који обухвата побољшање система управљања јавном имовином, што конкретно значи да ће инвеститори увидом у јединствену електронску базу брзо и лако моћи да дођу до потребних података
* Kинески инвеститор Чанг Синг Мо инвестираће у Јајинцима у насељу Расадник изградњу стамбеног блока са школом, вртићем, црквом, трговима и другим садржајима. Стамбени блок под називом "Вила Бањица" биће површине око 260.000 м2
* Шведска компанија "Икеа" - највећи светски продајни ланац намештаја и општина Вождовац са Републиком Србијом, потписали су Меморандум који се односи на реализацију пројекта отварања регионалног центра Икеа за југоисточну Европу на Вождовцу. Предвиђа се изградња ТЦ "Икеа" површине 35.000 м2, у вредности од 65 милиона евра
* Обезбедили смо донацију амбасаде Јапана за потребе реконстукције крова у Центру за културу и спорт "Шумице" у висини од скоро 42.000,00 евра
* У СЦ „Вождовац“ на Бањици комплетно је реновиран блок свлачионица са свим пратећим просторијама (тоалети, чајна кухиња, амбуланта, улазни хол)

**6. КУЛТУРА**

**Водили смо рачуна о културном и историјском наслеђу наше општине, јер ако не чувамо наслеђе и заборављамо своју прошлост, не можемо гледати у будућност:**

* Реновирана је и отворена за јавност, готово урушена и заборављена родна кућа нашег великог војсковође Степе Степановића у Кумодраж селу

**7. СПОРТ**

**Здраво одрастање наших најмлађих суграђана је, такође, један од приоритета, па смо радили на томе да им обезбедимо боље услове за бављење спортом:**

* Реконструисано је 20 дечијих игралишта у градском делу Вождовца - промењени су кошеви, клацкалице, голови и други реквизити
* Одржани су бројни турнири и хуманитарне спортске утакмице, као што су: Хуманитарни фудбалски меч између општине Вождовац и волонтера на стадиону ФК “Вождовац”; хуманитарна утакмица „Навијај за живот“; бројни бесплатни програми у ЦКС „Шумице“ за децу, омладине и старије. Дочекали смо стонотениску репрезентације Србије особа са инвалидитетом, а обезбедили смо и бициклистима коришћење просторије у МЗ „Душановац"

**8. СКУПШТИНСКЕ ОДЛУКЕ**

**Донели смо и бројна акта која ће дугорочно утицати на квалитет живота на Вождовцу, за наредних 20-30 година:**

* Скупштина општине донела је бројне значајне одлуке које директно утичу на побољшање функционисања извршне власти, а прецизно дефинишу критеријуме и услове за финансирање области омладине, спорта и културе
* Након 26 година, Народни универзитет "Светозар Марковић" враћен је на управљање Општини, а у службу грађана
* Формирали смо Комисију која је пронашла податке о чак 311 станова у власништву Општине, а који су до сада коришћени без основа. Откупом ових станова, град Београд ће инкасирати између 3 и 5 милиона евра у буџет

**9. МАЈСКЕ ПОПЛАВЕ**

**Први прихватни центар у Србији за лица евакуисана током мајских поплава, оформљен је на Вождовцу.**

**Током првог дана, прихваћено је 120 лица у ЦКС "Шумице", а одмах сутрадан** формирано је још пет прихватних центара, како бисмо помогли нашим суграђанима

**10. ОПШТИНСКА УПРАВА**

**Промене смо унели и у начин пословања Општинске управе, како бисмо остварили што бољу и лакшу комуникацију са нашим суграђанима:**

* Отворена је Канцеларија за брзе одговоре привредницима
* "Инфостан" је своју радну јединицу у потпуности преселио у Општину, где сада грађани могу да користе услуге овог предузећа
* У Услужном центру отворена је и експозитура ЈП "ПТТ Србије"
* У току су и договори да се код нас отвори и радна јединица Ауто Мото Савеза Србије
* Не толеришу се закашњења службеника и функционера, као и непрофесионалан однос према грађанима

**11. УШТЕДЕ**

**Одговорност коју смо имали према буџету, односно, према новцу грађана, показује чињеница да смо остварили суфицит од 27 милиона динара!**

**Неки од примера штедње у нашој општини су:**

* именованим и постављеним лицима није плаћен ниједан телефонски рачун;
* ниједан динар из средстава буџета није потрошен за репрезентацију (ресторани, хотели исл.);
* потрошња горива за службени аутомобил, који користе сви функционери, смањена је 4 пута у односу на 2013. годину;
* такође, укинуте су исплате дневница за службена путовања

**Значајне уштеде смо остварили и на**:

* услугама одржавања службених возила;
* трошењу канцеларијског материјала, штампе;
* одласцима на семинаре;
* плаћања запослених по уговору;
* и друга плаћања о којима се врло мало говори у медијима, а уштеде се мере милионима динара

**ЗАВРШНЕ РЕЧИ**

**Наставићемо да радимо истим темпом, са истом одговорношћу према послу којим се бавимо. И даље ћемо се врло пажљиво и домаћински односити према средствима из буџета, јер су то првенствено средства наших грађана, и њима одговорамо за сваки потрошени динар.**

**Захваљујући одговорном односу премијера према држави Србији и грађанима Србије, сви ми који представљамо власт на локалном нивоу, имамо моралну обавезу да дамо све од себе и угледамо се на државну управу, што неминовно води ка испуњењу дугорочних циљева.**

**На тај начин, сви заједно, као тим са јединственом стратегијом, међусобном подршком и комуникацијом, можемо да урадимо нешто добро и испунимо обавезу коју смо преузели.**

**Посебно се захваљујем представницима свих медија, јер су благовремено и прецизно информисали грађане о свему што је општина Вождовац до сада урадила. Надам се да ћемо у наредном периоду наставити са оваквом праксом.**